**PROJEKTNI ZADATAK**

Za projekt sufinanciran od EU

**IZGRADNJA I OPREMANJE POSTROJENJA ZA BIOLOŠKU OBRADU ODVOJENO SAKUPLJENOG BIOOTPADA**

**Usluge upravljanja projektom**

**Projektni zadatak**

sadržaj

[1 POZADINA PROJEKTA 2](#_Toc74033646)

[2 OPSEG USLUGE 2](#_Toc74033647)

[**2.1** **OPĆENITO** 2](#_Toc74033648)

[**2.1.1** **OPIS PROJEKTA KOJI JE PREDMET USLUGA VOĐENJA PROJEKTA** 2](#_Toc74033649)

[**2.1.2** **PODRUČJE OBUHVATA PROJEKTA** 4](#_Toc74033650)

[**2.1.3** **Razvoj i praćenje Plana Provedbe Projekta** 5](#_Toc74033651)

[**2.1.4** **Upravljanje projektom** 5](#_Toc74033652)

[**2.1.5** **Upravljanje rizicima** 6](#_Toc74033653)

[**2.1.6** **Koordinacija trećih strana** 7](#_Toc74033654)

[**2.1.7** **Administrativno i tehničko upravljanje Projektom** 7](#_Toc74033655)

[**2.1.8** **Izvještavanje** 8](#_Toc74033656)

[**2.2** **PREDAJA I ODOBRENJE IZVJEŠĆA** 9](#_Toc74033657)

[**2.3** **UPRAVLJANJE PROJEKTOM** 9](#_Toc74033658)

[**2.3.1** **ODGOVORNO TIJELO** 9](#_Toc74033659)

[**2.3.2** **SADRŽAJI KOJE PRUŽA NARUČITELJ I / ILI OSTALE STRANE** 9](#_Toc74033660)

[3 TRAJANJE UGOVORA 9](#_Toc74033661)

[4 OSTALI ZAHTJEVI 10](#_Toc74033662)

[**4.1** **STRUČNO OSOBLJE** 10](#_Toc74033663)

[**4.1.1** **VODITELJ PROJEKTA** 10](#_Toc74033664)

[**4.2** **PRATEĆE OSOBLJE I PODRŠKA** 10](#_Toc74033665)

# **POZADINA PROJEKTA**

Lokacija: Doline, Prespa bb, Bjelovar

**Izrađena dokumentacija**

**Glavni projekt, oznake TD 117/20, B-PROJEKT d.o.o., Bjelovar, glavni projektant Marko Večerić, dipl. ing. građ.,** kojeg čini:

* MAPA 1 GLAVNI ARHITEKTONSKI PROJEKT, "B-PROJEKT" d.o.o., Bjelovar, TD 117/20Hrvoje Lonjak, dipl.ing.arh. br.ovl.:3777
* MAPA 2 GRAĐEVINSKI PROJEKT – PROJEKT KONSTRUKCIJE, "B-PROJEKT" d.o.o., Bjelovar, TD 117/20, Marko Večerić, dipl.ing.građ. br.ovl.:4246
* MAPA 3 GLAVNI GRAĐEVINSKI PROJEKT – PROJEKT VODOVODA I KANALIZACIJE, "B-PROJEKT" d.o.o., Bjelovar, TD 117/20, Marko Večerić, dipl.ing.građ. br.ovl.:4246
* MAPA 4 GLAVNI PROJEKT – ELEKTROTEHNIČKI PROJEKT - ELEKTRIČNE INSTALACIJE SLABE I JAKE STRUJE I INSTALACIJE ZA ZAŠTITU OD MUNJA, „ENING“ d.o.o., Bjelovar, Željko Mišir mag. ing. el., br.ovl.: E2430
* MAPA 5 GLAVNI PROJEKT – ELEKTROTEHNIČKI PROJEKT - PROJEKT SUSTAVA ZA DOJAVU POŽARA, „ENING“ d.o.o., Bjelovar, Željko Mišir mag. ing. el., br.ovl.: E2430
* MAPA 6 TEHNOLOŠKI PROJEKT - "B-PROJEKT" d.o.o., Bjelovar, TD 117/20 Marko Večerić, dipl.ing.građ. br.ovl.:4246
* **ELABORAT ZAŠTITE NA RADU,** "B-PROJEKT" d.o.o., Bjelovar, TD 117/20 Hrvoje Lonjak, dipl.ing.arh.
* **ELABORAT ZAŠTITE OD POŽARA** „STATERA“ d.o.o., Osijek, Dalibor Peršić, mag. ing. aedif.
* **ELABORAT ZAŠTITE OKOLIŠA – POSTROJENJE ZA BIOLOŠKU OBRADU ODVOJENO PRIKUPLJENOG BIOOTPADA** "Hudec Plan" d.o.o., Zagreb, T.D. BBO 05-431 Projektant: Svjetlan Hudec, dipl.ing.građ.
* **GEOTEHNIČKI ELABORAT** "SPP" d.o.o., Varaždin

# **OPSEG USLUGE**

## **OPĆENITO**

### **OPIS PROJEKTA KOJI JE PREDMET USLUGA VOĐENJA PROJEKTA**

Projekt „Izgradnja i opremanje postrojenja za biološku obradu odvojeno sakupljenog biootpada Grada Bjelovara" bio je prijavljen na otvoreni poziv na dostavu projektnih prijedloga „Izgradnja i opremanje postrojenja za biološku obradu odvojeno sakupljenog biootpada (šifra poziva: KK.06.3.1.15- inačica 5) za dodjelu bespovratnih sredstava za projekte koji će se provoditi u okviru Operativnog programa Konkurentnost i kohezija 2014.-2020., Specifični cilj 6i1 – Smanjena količina otpada koji se odlaže na odlagalištima, financiranog sredstvima EU iz Kohezijskog fonda, koji poziv je objavljen od strane Ministarstva gospodarstva i održivog razvoja (dalje u tekstu: Projekt).

Ugovor o dodjeli bespovratnih sredstava za projekt „Izgradnja i opremanje postrojenja za biološku obradu odvojeno sakupljenog biootpada Grada Bjelovara“, Referentni broj: KK.06.3.1.15.0022, potpisan je između Ministarstva gospodarstva i održivog razvoja (PT1), Fonda za zaštitu okoliša i energetsku učinkovitost (PT2) i Komunalca d.o.o. (Korisnika) 02. lipnja 2021. godine, te je Komunalac d.o.o. istim preuzeo obvezu realizacije ovog projekta.

Sukladno čl. 38. st. 2. podst. 1. Zakona o poslovima i djelatnostima prostornog uređenja i gradnje (NN [78/2015](https://www.iusinfo.hr/zakonodavstvo/zakon-o-poslovima-i-djelatnostima-prostornog-ure%C4%91enja-i-gradnje-1), [118/2018](https://www.iusinfo.hr/zakonodavstvo/zakon-o-izmjenama-i-dopunama-zakona-o-poslovima-i-djelatnostima-prostornog-ure%C4%91enja-i-gradnje-1), [110/2019](https://www.iusinfo.hr/zakonodavstvo/zakon-o-izmjenama-i-dopunama-zakona-o-poslovima-i-djelatnostima-prostornog-ure%C4%91enja-i-gradnje) dalje u tekstu: Zakon o poslovima i djelatnostima prostornog uređenja i gradnje), Naručitelj je dužan imenovati voditelja projekta „Izgradnja i opremanje postrojenja za biološku obradu odvojeno sakupljenog biootpada Grada Bjelovara“, Referentni broj: KK.06.3.1.15.0022.

Predmet nabave je pružanje usluga upravljanja projektom gradnje kompostane na lokaciji Prespa bb. Predmet nabave obuhvaća planiranje poslova Projekta te operativno upravljanje Projektom koji će se realizirati kroz ugovore o javnoj nabavi radova, ugovore o javnoj nabavi usluge provedbe stručnog nadzora te ugovor o javnoj nabavi usluga vidljivosti Projekta. Izvođač radova, pružatelji usluga stručnog i projektantskog nadzora i pružatelj usluga vidljivosti Projekta sudionici su na Projektu (za potrebe ovog Ugovora, u daljnjem tekstu: sudionici Projekta).

Projekt, uz uslugu vođenja projekta, uključuje i realizaciju sljedećih ugovora o javnoj nabavi:

- Izgradnja i opremanje postrojenja za biološku obradu odvojeno sakupljenog biootpada, Ev.br. 3011-16-1-2021/K, procijenjena vrijednost: 10.669.182,24 kn (iznos bez PDV-a);

* Grupa 1 Izgradnja postrojenja za biološku obradu odvojeno sakupljenog biootpada procjenjena vrijednost: 4.681.117,24 kn (iznos bez PDV-a)
* Grupa 2 Opremanje postrojenja za biološku obradu odvojeno sakupljenog biootpada, procjenjena vrijednost: 5.988.065,00 kn (iznos bez PDV-a)

- Izgradnja i opremanje postrojenja za biološku obradu odvojeno sakupljenog biootpada – usluge nadzora i zaštite na radu, Ev.br. 3011-14-9-2021/K, procijenjena vrijednost: 415.616,44 kn (iznos bez PDV-a);

- Izgradnja i opremanje postrojenja za biološku obradu odvojeno sakupljenog biootpada – promidžba i vidljivosti projekta, BN-33-2021/K, procijenjena vrijednost: 51.952,05 kn (iznos bez PDV-a).

Pružatelj usluge koja je predmet ove nabave, izvođač radova, pružatelji usluga stručnog i projektantskog nadzora i pružatelj usluge vidljivosti Projekta sudionici su na Projektu.

Za potrebe ovog Projektnog zadatka izvođač radova, pružatelji usluga stručnog i projektantskog nadzora i pružatelj usluge vidljivosti Projekta u daljnjem tekstu skupno se nazivaju: **ostali sudionici na Projektu.**

Svi zadaci provedbe ugovora o upravljanju projektom izvodit će se poštujući zahtjeve hrvatskog i europskog zakonodavstva. Svrha i cilj ugovora o upravljanju projektom:

* Upravljanje projektom (usluge Voditelja projekta) kako je definirano Zakonom o poslovima prostornog uređenja i gradnje (NN 78/15 i 118/18), i Pravilnikom o potrebnim znanjima iz područja upravljanja projektima ( NN 85/15)
* Omogućavanje pravovremene i učinkovite provedbe Projekta kroz osiguranje usluga upravljanja Projektom i provedbe investicijskih mjera predviđenih Projektom kroz usluge upravljanja projektom;
* Pružanje usluga poduzeću Komunalac d.o.o., kao korisniku, u svim njegovim obvezama vezanim uz provođenje Projekta sufinanciranog kroz Operativni program ''Konkurentnost i kohezija'' iz strukturnih fondova EU, temeljem Ugovora o dodjeli bespovratnih sredstava;
* Praćenje provedbe ugovora ostalih sudionika na Projektu te savjetovanje Naručitelja s obzirom na sve aspekte koji, po profesionalnoj procjeni Pružatelja usluge, mogu ugroziti uspješnu provedbu Projekta i/ili dovesti do kršenja uvjeta iz ugovora;
* Izvještavanje Naručitelja o napretku Projekta, potencijalnim rizicima i metodama izbjegavanja rizika.

S obzirom na Opseg usluga i obaveza potrebe za stručnjakom koji će provoditi poslove voditelja projekta izgradnje i opremanja postrojenja za biološku obradu odvojeno sakupljenog biootpada grada Bjelovara su kako slijedi:

Voditelj projekta

Sukladno prethodno navedenom, Pružatelj usluge će pružiti uslugu voditelja projekta Naručitelju u provedbi slijedećih aktivnosti Projekta:

1. Razvoj i praćenje Plana provedbe Projekta;

2. Upravljanje projektom;

3. Upravljanje rizicima

4. Koordinacija trećih strana; (koordinacija između članova projektnog tima, savjetovanje u provedbi ugovora s dobavljačima/izvođačima, stručnu pomoć u provedbi mjera informiranja i vidljivosti)

5. Administrativno i tehničko upravljanje Projektom;

6. Izvještavanje

7. Podrška Naručitelju u ispunjenju svih obveza sukladno Ugovoru o bespovratnim sredstvima

Pružatelj usluge će biti prisutni na Projektu tijekom cijele provedbe Projekta i obavljat će sve svoje usluge u skladu s nacionalnim zakonima i propisima te obvezama Ugovora o dodjeli bespovratnih sredstava.

Primarno mjesto obavljanja usluga je ured Pružatelja usluge (primarna komunikacija putem e-maila i telefona), a prisustvo Pružatelja usluge na lokaciji izvođenja radova se predviđa minimalno jednom tjedno tijekom perioda građenja, ili izvanredno po potrebi u slučaju kada se to zahtjeva od strane Naručitelja odnosno kada to zahtjeva dinamika izvođenja radova kako bi se osiguralo učinkovito provođenje usluge.

Pružatelj usluge je u obvezi osigurati sve resurse potrebne za administrativno upravljanje projektnom dokumentacijom.

Pružatelj usluge će usko surađivati s Naručiteljem i pružati mu pomoć te ga obavještavati o svim pitanjima koja se odnose na status Projekta, a posebno u slučaju problema s mogućim implikacijama na troškove ili napredovanje Projekta. Pružatelj usluge će savjetovati Naručitelja, o mogućim mjerama za prevladavanje problema, pratiti financijske tokove, pratiti dinamiku odobravanja sredstava od strane PT1 i/ili PT2, pravovremeno podnositi Zahtjeve za nadoknadom sredstava, a sve usmjereno k ispunjavanju ciljeva Projekta.

Sve podatke koje Naručitelj ustupi Pružatelju usluge, Pružatelj usluge će koristiti isključivo u svrhu izvršenja ovog Ugovora.

**Zaposlenik pravne osobe ili fizičke osobe obrtnika koja obavlja djelatnost upravljanja projektom gradnje određene građevine ne može biti nadzorni inženjer te građevine.**

**Pravna osoba ili fizička osoba obrtnik koja obavlja djelatnost upravljanja projektom gradnje određene građevine ne može biti izvođač te građevine.**

### **PODRUČJE OBUHVATA PROJEKTA**

Mjesta pružanja usluge su:

* lokacija radova izgradnje i opremanja postrojenja za biološku obradu odvojeno sakupljenog biootpada Bjelovaru, naselje Prespa
* lokacija ureda Naručitelja: Ferde Livadića 14a, 43000 Bjelovar
* ured pružatelja usluge projektantskog nadzora (prema potrebi)
* ured pružatelja usluge vidljivosti Projekta (prema potrebi)
* Lokacije nadležnih institucija tijela državne, regionalne i lokalne uprave i javnopravnih tijela (prema potrebi).

**DETALJAN OPIS OBVEZA PRUŽATELJA USLUGE**

### **Razvoj i praćenje Plana Provedbe Projekta**

Pružatelj usluge će izraditi Plan Provedbe Projekta (PPP) koji će obuhvatiti sve aspekte provedbe Projekta i sve ugovore u sklopu Projekta. Između ostalog osobito mora uključivati:

* Vremenski plan provedbe projekta – detaljni program Projekta koji prikazuje sve aktivnosti i ključne događaje za odobrenja, izgradnju, završetak radova, ishođenje uporabne dozvole itd. U tijeku procesa izrade ovog plana Pružatelj usluge će Naručitelju pružiti podršku u provjeri jesu li identificirane sve dozvole i suglasnosti nadležnih tijela vezane uz predmet Projekta;
* Sustav dokumentiranja i načina zaprimanja i arhiviranja dokumentacije;
* Definiranje Komunikacijskog plana projekta i komunikacijske matrice;
* Plan upravljanja rizicima;
* Plan upravljanja dionicima;
* Ostali dokumenti sukladno potrebama projekta.

Pružatelj usluge će redovito pratiti i po potrebi ažurirati PPP sukladno promjenama u Projektu, te kontrolirati provedbu projekta u skladu s odobrenim Projektnim prijedlogom.

### **Upravljanje projektom**

Prema odredbama Zakona o poslovima i djelatnostima prostornog uređenja i gradnje (NN 78/15 i 118/18, 110/19), Projekt zbog svoje investicijske vrijednosti ulazi u obavezu imenovanja Voditelja Projekta od strane Naručitelja.

Pružatelj usluge će imenovati voditelja projekta koji će koordinirati rad članova tima za upravljanje projektom.

Usluge upravljanja Projektom obuhvaćaju:

- kontrolu i praćenje provedbe ugovora ostalih sudionika na Projektu;

- financijsko, pravno i tehničko savjetovanje u vezi s građenjem i uporabom građevine

- financijsku, pravnu i tehničku pripremu i planiranje poslova u vezi s gradnjom te praćenje provođenja tog plana

- koordinaciju i zastupanje interesa Naručitelja kod ostalih sudionika Projekta u procesu izvođenja radova i ishođenja dozvola (Izvođač radova, Nadzorni inženjer, Projektant, Revident, nadležna javno-pravna tijela, tijela državne uprave), u cilju uspješne realizacije Projekta;

- savjetovanje Naručitelja oko ugovornih obveza angažiranih tehničkih stručnjaka ostalih sudionika na Projektu

- povezivanje i usklađivanje rada Projektanta, Revidenta, Nadzornog inženjera, Izvođača radova i drugih osoba koje sudjeluju u gradnji te nadzor nad njihovim radom u svrhu zaštite prava i interesa investitora;

- vođenje tjednih i mjesečnih sastanaka sa sudionicima u gradnji i sastavljanje zapisnika te vođenje sastanaka po pozivu Naručitelja koji se vode s predstavnicima nadležnih tijela, a u vezi provedbe Projekta;

- očitovanja na zahtijevane izmjene ugovora ostalih sudionika na Projektu;

- pripremu dopisa, odgovora, pojašnjenja, zahtjeva za izmjenom ugovora i drugih dokumenata u ime Naručitelja u odnosu na sve stručne upite vezane uz predmet Projekta, osobito upite vezane uz tehničku i zakonodavno-regulatornu problematiku, a prema PT1 i PT2;

- pribavljanje svih dokumenata te obavljanje radnji koje je Naručitelj dužan obavljati tijekom građenja građevine;

- pribavljanje svih dokumenata i savjetovanje Naručitelja u sklapanju svih pravnih poslova potrebnih za izdavanje akata za uporabu (uključujući provođenje tehničkog pregleda) i pomoć prilikom pribavljanja tih akata

- razvoj sustava kontrole projekta te praćenje i kontrola realizacije, što uključuje izradu i prikaz planiranog vremenskog izvršenja s angažiranim resursima, ažuriranje početno planiranog u odnosu na realizaciju projekta (Plan provedbe projekta), dinamičku analizu rizika kroz cjeloživotni vijek projekta, izvješća o kontroli kvalitete ostvarenja investicija, prijedloge rješenja tekućih ili predviđenih problema u vremenskom, tehnološkom i troškovnom aspektu realizacije;

- provjeru obračunskih faktura, izvještaja ostalih sudionika na Projektu i sve ostale dokumentacije koja je predmet odobrenja od strane Naručitelja;

- izrada Zahtjeva za nadoknadom sredstava, mjesečnih i završnog izvješća prema PT1 i PT2;

- tumačenja pojedinih odredbi Ugovora o dodjeli bespovratnih sredstava te obveza poduzimanja svih aktivnosti kako bi se provedba projekta realizirala sukladno svim odredbama Ugovora o dodjeli bespovratnih sredstava;

- upravljanje rizicima i savjetovanje Naručitelja u prevenciji rizika odnosno smanjenju utjecaja rizičnih događaja koji su nastupili;

- administrativno i tehničko upravljanje Projektom;

- uspostavu sustava arhiviranja dokumentacije i uspostavu revizorskog traga u skladu s Ugovorom o dodjeli bespovratnih sredstava i primjenjivim pravilima za EU projekte;

- sudjelovanje, savjetovanje i pomoć u slučaju ad-hoc provjera i/ili posjeta PT1 i/ili PT2, drugih nadzornih tijela ili revizora

- druge obveze iz ovog Projektnog zadatka

### **Upravljanje rizicima**

Upravljanje rizicima pomaže zaštiti Naručitelja od rizika koji proizlaze iz provedbe Projekta. Pružatelj usluge će pružiti koordinirane savjete i pomoć tijekom upravljanja rizicima.

Cilj upravljanja rizicima je svođenje rizika Projekta na prihvatljivu razinu provođenjem mjera koje bi ublažile vjerojatnost pojavljivanja rizika ili utjecaj realizacije rizika ili oboje u isto vrijeme.

Upravljanje rizicima je postupak koji se odnosi na sustavnu:

* analizu procesa u nadležnosti Naručitelja,
* identificiranje rizika za postizanje ciljeva Naručitelja,
* identificiranje korektivnih mjera za ublažavanje neprihvatljivih rizika.

Pružatelj usluge je dužan razviti metodologiju upravljanja rizicima na temelju identifikacije rizika, procjene utjecaja rizika i procjene vjerojatnosti pojave rizika. Pružatelj usluge je dužan navedeno uvrstiti u 1.nacrt PPP-a.

### **Koordinacija trećih strana**

Pružatelj usluge će pružati usluge koordinacije rada između članova projektnog tima i ostalih sudionika na Projektu. U tom smislu, Pružatelj usluge preuzima sljedeće obveze:

* Pomoć u osiguravanju raspoloživosti sve potrebne dokumentacije i druge pomoći ostalim sudionicima na Projektu, a kako bi isti ostvarili ciljeve svojih zadataka;
* Pregled preporuka ostalih sudionika na Projektu i pripremanje odgovora na te preporuke, te kada je potrebno i ažuriranje PPP-a;
* Potpora u komunikaciji s posredničkim tijelom (PT2) i ispunjavanju svih traženih zahtjeva
* Ishodovanje svih potrebnih dozvola i suglasnosti.

### **Administrativno i tehničko upravljanje Projektom**

Pružatelj usluge će pružati usluge administrativnog i tehničkog upravljanja Projektom sukladno aktivnostima prema uvjetima ugovora ostalih sudionika na Projektu, relevantnim zakonima i propisima, kao i uvjetima iz Ugovora o dodjeli bespovratnih sredstava.

Tijekom provedbe ugovora ostalih sudionika na Projektu zadaci Pružatelja usluge su pružiti stručnu podršku Naručitelju u praćenju rada ostalih sudionika na Projektu, a osobito u svezi:

* vođenja korespondencije s ostalim sudionicima na Projektu;
* dostave izvještaja ostalih sudionika na Projektu temeljem svakog pojedinačnog ugovora koji je dijelom Projekta;
* provedbe praćenja napretka Projekta – osobito pravodobnog izvještavanja Naručitelja o detaljima bilo kojeg čimbenika koji može ugroziti tijek Projekta sukladno Planu provedbe Projekta. Navedeno se odnosi na kašnjenjima u provedbi svakog pojedinog ugovora koji je dijelom Projekta, nastanku neočekivanih troškova i sl. te prijedlog mjera za prevladavanje takvih čimbenika;
* provjere privremenih i okončanih situacija, računa i ostale dokumentacije ostalih sudionika na Projektu;
* vođenja evidencije o postupcima izmjena i usklađenja s Planom provedbe Projekta;
* urednog vođenja gradilišne dokumentacije;
* zaprimanja prijedloga tehničko-tehnoloških rješenja od strane izvođača radova i očitovanja nadzornih inženjera (stručni i projektantski nadzor). Tijekom izrade, a prije odobravanja pojedinog dijela Dokumentacije izvođača radova, osoblje Pružatelja usluge će pružati podršku Naručitelju u stručnoj komunikaciji s nadzornim inženjerom koji izvršava pregled razrađenog tehničko-tehnološkog rješenja;
* ocjene dostatnosti i rezultata svih provedenih ispitivanja na gradilištu;
* praćenja provedbe predviđenih mjera zaštite okoliša i zaštite na radu;
* kontrole i analiza mišljenja nadzornih inženjera u vezi izvođenja radova;
* provjere jamstava dostavljenih od strane ostalih sudionika na Projektu, sukladno odredbama svakog pojedinog ugovora
* trošenje sredstava po svakom pojedinom ugovoru ostalih sudionika na Projektu, i to po namjeni, dinamici i iznosima;
* praćenje ugovora ostalih sudionika Projekta;
* kontrole kvalitete usluga;
* usklađenosti gradnje s građevinskom dozvolom
* kontrole obračuna usluga i radova temeljem svakog pojedinog ugovora ostalih sudionika na Projektu;
* kontrole postupaka primopredaje svakog pojedinog ugovora ostalih sudionika na Projektu

### **Izvještavanje**

Pružatelj usluge će izraditi izvještaje prema zahtjevima Ugovora o dodjeli bespovratnih sredstava i sufinanciranju.

Tu se podrazumijeva izrada mjesečnih izvješća (Izvješće o stanju projekta, a sve sukladno zahtjevima PT1, PT2, EK, te zahtjevima metodologije iz Ugovora o dodjeli bespovratnih sredstava) i završnog izvješća kojim se dokazuje uspješnost provedenih aktivnosti projekta te njihova usklađenost s postavljenim ciljevima i indikatorima.

Uz izvještaje se dostavlja sva dokumentacija potrebna za dokazivanje prihvatljivosti troškova, ugovori o sekundarnoj nabavi, materijali kojima se dokazuje izvršenje određenih aktivnosti (npr. potpisne liste, fotografije i slično) te ostala prateća dokumentacija sukladno zahtjevima nadležnih tijela.

Pružatelj usluge je zadužen za pripremu i pravovremeno podnošenje Zahtjeva za nadoknadom sredstava i Završnog zahtjeva za plaćanje/nadoknadom sredstava/plaćanjem u sklopu Projekta, Praćenje dinamike odobravanja sredstava od strane Posredničkog i Upravljačkog tijela iz Općih uvjeta Ugovora o dodjeli bespovratnih sredstava, te ažuriranje Plana zahtjeva za nadoknadom sredstava.

Pružatelj usluge će pripremiti i predati sljedeća izvješća Naručitelju:

|  |  |  |
| --- | --- | --- |
| **Izvješće** | **Sadržaj** | **Vrijeme predaje** |
| Početno izvješće i 1. nacrt PPP-a, s konačnom verzijom unutar 30 dana. | Analiza postojećeg stanja/status Projekta, raspored provođenja aktivnosti Projekta te plan rada Pružatelja usluge za sljedeći mjesec | Ne kasnije od 1 mjeseca nakon početka provedbe Ugovora |
| Mjesečna izvješća o napretku Projekta  | Kratak opis napretka (tehničkog i financijskog), prikaz poduzetih aktivnosti od strane Pružatelja usluge uključujući probleme na koje se naišlo s prijedlogom rješavanja istih | Ne kasnije od 10 dana nakon završetka svakog mjeseca provedbe Ugovora. |
| Nacrt završnog izvješća Ugovora o pružanju usluga vođenja projekta | Pregled svih zadataka Pružatelja usluge i poduzetih aktivnosti, status provedbe zadataka i zaključke.  | U roku od 10 dana od dostave okončanog obračuna za izvedene radove |
| Završno izvješće o pružanju usluga vođenja projekta  | Kratak opis postignuća uključujući probleme na koje se naišlo s opisom načina na koji su riješeni; okončana situacija. | U roku od 7 dana od primitka komentara o nacrtu završnog izvješća od Naručitelja utvrđenog ugovorom. |
| Izvješća na zahtjev |  | Kako je dogovoreno s Naručiteljem |

Pružatelj usluge mora sastaviti izvješća sukladno tablici gore. Izvješća se šalju Naručitelju na odobrenje.

## **PREDAJA I ODOBRENJE IZVJEŠĆA**

Sva službena komunikacija u vezi s provedbom projekta ići će preko Naručitelja.

Komunikacija i svaka druga razmjena informacija između Naručitelja i Pružatelja usluge može se obavljati poštanskom pošiljkom, telefaksom, elektroničkom poštom (uz obaveznu potvrdu primitka svake službene poruke) ili kombinacijom istih što će se smatrati službenom komunikacijom.

Sva izvješća moraju biti napisana na hrvatskom jeziku te predana:

* U 1 (jedan) tiskani primjerak, uključujući i elektronsku verziju (1xCD) Naručitelju.

**Odobrenje Nacrta Završnog izvještaja od strane Naručitelja uvjet je za isplatu posljednjeg obroka prema predviđenom ugovorenom planu plaćanja.**

## **UPRAVLJANJE PROJEKTOM**

### **ODGOVORNO TIJELO**

Odgovorno tijelo (Naručitelj) za provedbu Projekta te za upravljanje ovim Ugovorom je Komunalac d.o.o., Ferde Livadića 14a, 43000 Bjelovar.

Kontrolno tijelo za ovaj Ugovor je Fond za zaštitu okoliša i energetsku učinkovitost (FZOEU) u dijelu koji obavlja funkcije Posredničkog tijela razine 2, te će obavljati provjere provedbe projekta koje se odnose na provjere dokumentacije o nabavi, na provjere odabira ponuditelja u postupcima nabave, provjere potpisanih ugovora, provjere provedbe projekta u smislu provjera napretka projekta, rezultata projekta, troškova projekta i da li su isti stvarno nastali na projektu te da li navedeni elementi provjere udovoljavaju europskim pravilima i nacionalnim pravilima tijekom cijelog razdoblja provedbe i trajanja projekta, provjere eventualnih nepravilnosti na provedbi projekata i izvještavanje o istima ostalim odgovornim tijelima, i izvještavanje o projektu ostalim nadležnim tijelima.

### **SADRŽAJI KOJE PRUŽA NARUČITELJ I / ILI OSTALE STRANE**

Naručitelj će:

* Osigurati svu potrebnu projektnu dokumentaciju i pripadajuće dozvole vezane uz sve elemente realizacije cjelokupnog projekta;
* Osigurati da Pružatelj usluge ima pristup podacima, sadržajima i logističkoj podršci, što je potrebno da bi se učinkovito ispunile njegove obveze, gdje je Pružatelj usluge obvezan pridržavati se uvjeta o povjerljivosti koje odredi Naručitelj.

# **TRAJANJE UGOVORA**

Rok za pružanje usluga počinje teći od dana uvođenja u posao, sukladno Prijedlogu Ugovora o javnim uslugama upravljanja projektom gradnje Kompostane na lokaciji Doline, Prespa bb u Bjelovaru. Ukupno očekivano trajanje izvršenja usluga je 26 mjeseci.

Količina aktivnosti Pružatelja usluge varirati će tijekom trajanja ugovora i to je potrebno uzeti u obzir prilikom izrade ponude, predlaganja i regrutiranja stručnog osoblja Pružatelja usluge. Pružatelj usluge mora planirati dodjelu aktivnosti nad upravljanjem projektom svom osoblju na fleksibilan način kako bi se osigurali ciljevi projekta.

Krajnji rok završetka je indikativan te se očekuje od Pružatelja usluge da poslove u ovom zadatku izvrši u cijelosti bez obzira na gore naveden indikativan datum završetka izvršenja usluga.

# **OSTALI ZAHTJEVI**

## **STRUČNO OSOBLJE**

Pružatelj usluge mora za izvršenje predmetne usluge angažirati osobu koja je navedena ovim Projektnim zadatkom i koju je nominirao u svojoj ponudi. Ponuditelj može angažirati i veći broj stručnjaka uz uvjet da svakako mora angažirati stručnjaka koji je tražen ovim Projektnim zadatkom. Ukoliko Pružatelj usluge planira angažirati veći broj stručnjaka, neće imati pravo na povećanje cijene. Svi planirani troškovni Pružatelja usluge moraju biti uključeni u ponudbenu cijenu.

### **VODITELJ PROJEKTA**

Voditelj projekta će biti zadužen za koordinaciju cjelokupnog projekta, svih projektnih aktivnosti i realizaciju ugovora, ciljeva projekta, za provedbu upravljanja izgradnje, te njezin pravovremeni dovršetak. Voditelj projekta obavlja i ulogu voditelja projekta prema odredbama Zakona o poslovima i djelatnostima prostornog uređenja i gradnje.

## **PRATEĆE OSOBLJE I PODRŠKA**

Prateće osoblje i podrška (kratkoročni stručnjaci, administracija, prevođenje i sl.) koji su nužni za realizaciju ugovora, a koje angažira Pružatelj usluge moraju biti uključeni u ponudbenu cijenu. Pružatelj usluge koji u svom radu koristi uslugu prevođenja, čini to o vlastitom trošku i na vlastitu odgovornost.